钦定古今图书集成/理学汇编/文学典/第039卷 > 邓渊
## 钦定古今图书集成/理学汇编/文学典/第039卷 > 邓渊

按《魏书》本传：“渊字彦海，安定人也。祖羌，苻坚车骑将
军。父翼，河间相。慕容垂之围邺，以翼为后将军、冀州
刺史、真定侯。翼泣对使者曰：‘先君忠于秦室，翼岂可
先叛乎？忠臣不事二主，自古通义，未敢闻命’。垂遣使
喻之曰：‘吾与车骑结异姓兄弟，卿亦犹吾之子弟，安
得辞乎’？翼曰：‘冀州宜任亲贤，翼请他役效命’。垂乃用”
为建武将军、河间太守、尚书左丞，皆有声称。卒于赵
郡内史。渊性贞素，言行可复，博览经书，长于《易》筮。太
祖定中原，擢为著作郎。出为蒲丘令，诛剪奸猾，盗贼
肃清。入为尚书吏部郎。渊明解制度，多识旧事，与尚
书崔元伯参定朝仪，律令音乐及军国文记诏策，多
渊所为。从征平阳，以功赐爵汉昌子，改下博子，加中
垒将军。太祖诏渊撰《国记》，渊造十馀卷，惟次年月起
居行事而已，未有体例。渊谨于朝事，未尝忤旨。其从
父弟晖为尚书郎，凶侠好奇，与定陵侯和跋厚善。跋
有罪诛，其子弟奔长安，或告晖将送出之，由是太祖
疑渊知情，遂赐渊死。既而恨之，时人咸愍惜焉。
子颍袭爵，为太学生，稍迁中书侍郎。世祖诏太常崔
浩集诸文学，撰述《国书》，颍与浩弟览等俱参著作事。
驾幸漠南，高车莫弗库若干率骑数万馀，驱鹿百馀
万，诣行在所，诏颍为《文铭》于漠南，以纪功德。兼散骑
常侍，使于刘义隆。进爵为侯，加龙骧将军。延和三年，
从征胡贼白龙还，卒于路。谥曰文恭。

子怡，袭爵。官至荆州刺史，假宁南将军，赐爵南阳公。
《和平》中卒。

长子良奴，袭爵。良奴弟侍，高祖赐名述。历吏职，以贞
谨见称。迁中大夫，守廷尉少卿。出为建忠将军、齐州
刺史。初改置百官，始重公府元佐。时太傅元丕出为
并州刺史，以述为太傅长史，带太原太守。寻征为司
空长史，卒官。诏赐钱十万，布五十匹，谥曰贞。

长子纂，奉朝请，累迁中散大夫。

纂弟献，奉朝请、司空西阁祭酒、员外常侍、河阴令。寻
迁镇远将军、谏议大夫。肃宗末，除冠军将军、颍州刺
史。建义初，闻参朱荣入洛，朝士见害，遂奔萧衍。
怡弟宗庆，以中书学生入为中散，稍迁尚书，加散骑
常侍，赐爵定安侯。转典南部。宗庆在南部积年，多所
敷奏，州镇惮之，号为称职。进爵南阳公，除安南将军、
泾州刺史，徙赵郡公。宗庆在州为民所讼，虽讯鞫获
情，上下大不相得。转徐州刺史，仍本将军。未几，坐妻
韩巫蛊，伏诛。

宗庆子伯忻，与父俱死。

伯忻子俨，逃越得免。后历尚书郎，除常山太守，转安
南将军、光禄大夫、持节、兼尚书左丞、郢州行台，又加
抚军将军。卒，赠镇南将军、荆州刺史。

颍弟权，从世祖征伐，官至龙骧将军、豫州刺史，赐爵
新野侯。从征蠕蠕，坐法死。

弟颢，卒于中书侍郎。

颢长子灵珍，中学生、秘书中散。卒，赠员外散骑常侍。
子羡，历中书学生、侍御史，以明谨见知，出为齐州武
昌王征虏长史。后李元护之为齐州，仍为长史，带东
魏郡太守。在治十年，经三刺史，以清勤著称，齐人怀
其恩德，号曰“良二千石。”及代还，大受民故送遗，颇以
此为损。中山王英攻义阳，羡为军司，罢，除谏议大夫，
兼给事黄门侍郎，副侍中游肇为畿内大使。后行货
于“录尚书、北海王详，转大司农少卿，出行荆州事。转
征虏将军、郢州刺史，镇义阳。”在州锐于聚敛，又纳贿
于于忠，征为给事黄门侍郎。寻加后将军、河南尹，黄
门如故。未拜，而灵太后临朝，以元昭为河南尹，羡仍
黄门，加平南将军。羡以“义阳军司之勋，封安阳县开国子，邑三百户。”羡曲附左右，故获封焉。时幽、瀛、沧、冀
大水，频经寇难，民饥，诏羡兼尚书、假散骑常侍，持节
诣州，随方赈恤，多有所济。神龟初，发疽卒，年五十四。
诏赙帛三百匹，朝服一袭，赠镇东将军、青州刺史，谥
曰恭。

长子跻，字伯昇，颇有意尚秘书郎。朝议以“羡本不合
山河之赏”，故不许跻袭。跻诉讼久之，始听绍封。稍迁
前将军、大中大夫、梁州开府长史。与刺史元罗同陷
萧衍，卒于江南。

子孝绪，元象中，以跻柩还国。兴和中，袭爵。齐受禅，例
降。

灵珍弟灵奇，立忠将军、齐州刺史。进号“冠军将军”，赐
爵昌国侯。为政清简，有威惠。

子恭伯，右光禄大夫。